MIROSLAV ŠKORO objavit će krajem tjedna svoju kandidaturu za predsjednika Republike Hrvatske. Objavio je to Večernji list pozivajući se na izvore iz Škorinog najbližeg kruga.

Kako pišu, on zasad planira biti nezavisni kandidat, no razgovarat će s raznim političkim opcijama pa ukoliko netko prihvati njegove stavove, postoji mogućnost suradnje. Također, Večernji list piše da se Škoro neće baviti ustašama i partizanima te da će kampanju financirati vlastitim novcem.

Prva suradnica u izbornom timu bit će mu sestra Vesna Vučemilović.

Što misli o Kolindi?

Škoro je početkom lipnja na fontanama kod zagrebačke Nacionalne sveučilišne knjižnice održao koncert. Prije koncerta razgovarali smo s njim o tome postoji li mogućnost da se zaista kandidira na predsjedničkim izborima te ga upitali i što misli o aktualnoj predsjednici Kolindi Grabar-Kitarović.

"Mislim da je ovo najkomentiranije treće mjesto od trećeg mjesta Hrvatske na Svjetskom nogometnom prvenstvu kad smo izgubili od Francuza. To je zateklo mene jednako kao što je zateklo druge", rekao je Škoro na pitanje o trećem mjestu u anketi o predsjedničkim izborima koju je proveo HRT.

Tekst se nastavlja ispod oglasa

"Ja sam preodgovorna osoba da bih ja to sad samo tako napravio preko koljena. Za razliku od svih tih ljudi koji se upuštaju u neke stvari nepripremljeni pa nas onda i dovedu do situacije u kojoj sada jesmo. Razmislit ću ja o svemu tome pa ćemo vidjeti, što Bog da", odgovorio je Škoro na pitanje o mogućoj predsjedničkoj kandidaturi.

"Nemam ja niti stranačku infrastrukturu niti stranačku vojsku, niti netko čuči iza mene. A da bi se nešto radilo, treba biti organiziran i ako se tako nešto dogodi, budite sigurni da ću vam ja to javiti na vrijeme i u krajnjoj liniji zamoliti sve da na neki način probamo puhati u isti rog. Jedino tako možemo naprijed, drugačije ne", kazao nam je te odbacio napise da je njegova moguća kandidatura "atak na aktualnu predsjednicu".

Na pitanje što misli o Kolindi, odgovorio nam je: "Žena radi svoj posao, jako lijepo izgleda, e sad to što ankete i ljudi oko nje govore da nisu zadovoljni s njom, to je već njen problem, nije moj. Što se mene tiče, nek' joj Bog da zdravlja."

*Index koristi third party aplikacije za realizaciju anketa, kako bi smanjili mogućnost manipulacije anketom od strane korisnika, ali i potpuno odagnali mogućnost Indexovih manipulacija rezultatima. Svejedno, online ankete ne mogu se smatrati znanstveno utemeljenima, niti vjerodostojno predstavljaju većinu hrvatske populacije. Index, naime, relativno rijetko posjećuju potpuni idioti, koji pak u ukupnoj hrvatskoj populaciji imaju značajan udio.